text: V I I I.
  Munus eorum est, contra vim & injurias Consulum ac Senatorum plebem tueri, sive sedulò providere, ne quid ab illis fiat aut decernatur, quo hujus commoda & libertas laedantur. Plebes quos pro se contra vim auxilii ergo creâssit, Tribuni ejus sunto. Plebem orbam Tribunis ne relinquunto. Cicero iii. de LL. Inde aedes Tribunorum nocte dieque apertae, neque his extra urbem abnoctare licitum, quo in iis praesentissimum semper auxilium adversus arrogantiam & insolentiam aliorum plebs inveniret. Haud alia de AEduis prodit Caesar, apud quos illli, qui summum Magistratum obtinebant, excedere ex finibus per leges prohibebantur. Et hodieque in principe Bataviae urbe Dordrechto abnoctare Consuli haud permissum est.